b'\n_START_ARTICLE_\nRay Bradbury\n_START_SECTION_\nTinere\xc8\x9bea\n_START_PARAGRAPH_\nBradbury s-a n\xc4\x83scut \xc3\xaen 1920 \xc3\xaen Waukegan, Illinois, ca fiu al lui Esther (Moberg) Bradbury, o imigrant\xc4\x83 suedez\xc4\x83, \xc8\x99i Leonard Spaulding Bradbury, un montor de linii telefonice cu origini britanice. Al doilea prenume, "Douglas", l-a primit dup\xc4\x83 actorul Douglas Fairbanks._NEWLINE_Ray Bradbury a fost \xc3\xaenconjurat de o familie mare \xc8\x99i iubitoare \xc3\xaen timpul copil\xc4\x83riei petrecute \xc3\xaen Waukegan, aceast\xc4\x83 perioad\xc4\x83 constituind piatra de temelie a povestirilor sale. \xc3\x8en fic\xc8\x9biunile sale, Waukegan-ul anilor \'20 avea s\xc4\x83 devin\xc4\x83 "Green Town," Illinois, un simbol al siguran\xc8\x9bei \xc8\x99i al sentimentului de \xe2\x80\x9dacas\xc4\x83\xe2\x80\x9d folosit deseori ca \xc8\x99i element de contrast al pove\xc8\x99tilor fantastice \xc8\x99i pline de pericole. El a servit pe post de cadru pentru ac\xc8\x9biunea din Dandelion Wine, Something Wicked This Way Comes \xc8\x99i Farewell Summer. \xc3\x8en Green Town, unchiul preferat al lui Bradbury are aripi, carnavalurile itinerante ascund puteri supranaturale, iar bunicii s\xc4\x83i \xc3\xael cazeaz\xc4\x83 pe Charles Dickens. Poate c\xc4\x83 folosirea cea mai elocvent\xc4\x83 a acestui pseudonim pentru ora\xc8\x99ul natal \xc3\xaen culegerea de povestiri \xc8\x99i schi\xc8\x9be despre Green Town, Summer Morning, Summer Night, reprezint\xc4\x83 modul \xc3\xaen care Bradbury vrea s\xc4\x83 descrie dispari\xc8\x9bia rapid\xc4\x83 a or\xc4\x83\xc8\x99elelor mici americane, unde \xc3\xae\xc8\x99i avea el r\xc4\x83d\xc4\x83cinile._NEWLINE_\xc3\x8entre 1926 \xc8\x99i 1933, familia Bradbury a schimbat constant domiciliul \xc3\xaentre Waukegan \xc8\x99i Tucson, Arizona. \xc3\x8en 1931, la unsprezece ani, t\xc3\xa2n\xc4\x83rul Ray a \xc3\xaenceput s\xc4\x83 scrie povestiri \xc8\x99i, deoarece \xc8\x9bara trecea prin Marea criz\xc4\x83 economic\xc4\x83, a folosit uneori h\xc3\xa2rtie de \xc3\xaempachetat. \xc3\x8en 1934, familia Bradbury s-a mutat la Los Angeles, California._NEWLINE_Bradbury era \xc3\xaenrudit cu Douglas Spaulding, care a studiat intens opera lui Shakespeare \xc8\x99i era un urma\xc8\x99 al lui Mary Bradbury, femeie judecat\xc4\x83 \xc3\xaen 1692 \xc3\xaen cadrul Proceselor vr\xc4\x83jitoarelor din Salem.\n_START_SECTION_\nHollywood\n_START_PARAGRAPH_\nFamilia Bradbury a locuit \xc3\xaen Tucson, Arizona \xc3\xaentre 1926\xe2\x80\x931927 \xc8\x99i 1932\xe2\x80\x931933 condi\xc8\x9bionat\xc4\x83 de angajamentele tat\xc4\x83lui, revenind de fiecare dat\xc4\x83 \xc3\xaen Waukegan. \xc3\x8en cele din urm\xc4\x83 s-a stabilit la Los Angeles \xc3\xaen 1934, pe c\xc3\xa2nd Ray avea 14 ani. Familia a sosit acolo cu doar 40 de dolari \xc3\xaen buzunar, cu care \xc8\x99i-au pl\xc4\x83tit chiria \xc8\x99i m\xc3\xa2ncarea p\xc3\xa2n\xc4\x83 c\xc3\xa2nd tat\xc4\x83l \xc8\x99i-a g\xc4\x83sit de lucru \xc3\xaen confec\xc8\x9bionarea de cabluri pentru o companie de profil, slujb\xc4\x83 remunerat\xc4\x83 cu 14$ pe s\xc4\x83pt\xc4\x83m\xc3\xa2n\xc4\x83. Av\xc3\xa2nd suport financiar, familia \xc8\x99i-a permis s\xc4\x83 r\xc4\x83m\xc3\xa2n\xc4\x83 acolo, spre marea \xc3\xaenc\xc3\xa2ntare a t\xc4\x83n\xc3\xa2rului Ray, \xc3\xaendr\xc4\x83gostit de Hollywood._NEWLINE_Familia a locuit la patru cvartale distan\xc8\x9b\xc4\x83 de Uptown Theater de pe Western Avenue, teatrul simbol al celor de la MGM \xc8\x99i Fox. Acolo, Bradbury a \xc3\xaenv\xc4\x83\xc8\x9bat cum s\xc4\x83 se furi\xc8\x99eze \xc8\x99i s\xc4\x83 se uite la premiere aproape \xc3\xaen fiecare s\xc4\x83pt\xc4\x83m\xc3\xa2n\xc4\x83. El a b\xc4\x83tut pe role locul acela \xc8\x99i \xc3\xaentreg ora\xc8\x99ul, \xc3\xaen ceea ce el a numit "goana dup\xc4\x83 autografele vedetelor de cinema. A fost extraordinar." Printre aceste vedete, t\xc3\xa2n\xc4\x83rul Bradbury a fost \xc3\xaenc\xc3\xa2ntat s\xc4\x83 \xc3\xaei \xc3\xaent\xc3\xa2lneasc\xc4\x83 pe Norma Shearer, Stan \xc8\x99i Bran \xc8\x99i Ronald Colman. Uneori \xc3\xae\xc8\x99i petrecea \xc3\xaentreaga zi \xc3\xaen fa\xc8\x9ba sediilor Paramount Pictures sau Columbia Pictures, apoi patina p\xc3\xa2n\xc4\x83 la Brown Derby pentru a urm\xc4\x83ri vedetele care veneau s\xc4\x83 ia masa acolo. \xc3\x8e\xc8\x99i aminte\xc8\x99te c\xc4\x83 i-a v\xc4\x83zut acolo pe Cary Grant, Marlene Dietrich \xc8\x99i Mae West, despre care aflase c\xc4\x83 veneau regulat \xc3\xaen fiecare vineri seara.\n_START_SECTION_\nLiteratur\xc4\x83\n_START_PARAGRAPH_\nBradbury \xc8\x99i-a petrecut tinere\xc8\x9bea citind \xc8\x99i scriind, spun\xc3\xa2nd de mic c\xc4\x83 va urma "una dintre arte". \xc3\x8en afara scrisului, el a fost preocupat de desen \xc8\x99i actorie._NEWLINE_\xc3\x8en 1932, una dintre primele influen\xc8\x9be asupra lui Bradbury a devenit Edgar Allan Poe. La doisprezece ani t\xc3\xa2n\xc4\x83rul a \xc3\xaenceput s\xc4\x83 scrie povestiri horror, \xc3\xaencerc\xc3\xa2nd s\xc4\x83 \xc3\xael imite pe Poe p\xc3\xa2n\xc4\x83 \xc3\xaen jurul v\xc3\xa2rstei de optsprezece ani. La vremea aceea, printre preferin\xc8\x9bele sale se mai num\xc4\x83rau Edgar Rice Burroughs cu seria sa despre John Carter \xc8\x99i benzile desenate. Bradbury Obi\xc8\x99nuia s\xc4\x83 asculte spectacolul radiofonic Chandu the Magician \xc8\x99i, dup\xc4\x83 terminarea emisiunii, se a\xc8\x99eza la mas\xc4\x83 \xc8\x99i scria \xc3\xaentregul scenariu din memorie._NEWLINE_\xc3\x8en tinere\xc8\x9be \xc8\x99i-a petrecut mul\xc8\x9bi ani \xc3\xaen Biblioteca Carnegie din Waukegan, citind autori ca H.G. Wells, Jules Verne \xc8\x99i Edgar Rice Burroughs. I-a pl\xc4\x83cut at\xc3\xa2t de mult a treia carte din seria Barsoom a lui Burroughs, The Warlord of Mars, \xc3\xaenc\xc3\xa2t la 12 ani a scris propria continuare. Pasionat de benzile desenate, \xc3\xaei pl\xc4\x83cea s\xc4\x83 realizeze ilustra\xc8\x9bii, scriind \xc8\x99i desen\xc3\xa2nd aventuri ale lui Tarzan._NEWLINE_La \xc8\x99aptesprezece ani, Bradbury citea povestirile publicate \xc3\xaen Astounding Science Fiction, fiind atras \xc3\xaen mod deosebit de scrierile lui Robert Heinlein, Arthur C. Clarke \xc8\x99i de textele de \xc3\xaenceput ale lui Theodore Sturgeon \xc8\x99i A. E. van Vogt. Cu toate acestea, el afirm\xc4\x83 c\xc4\x83 influen\xc8\x9bele sale majore SF au fost H.G. Wells \xc8\x99i Jules Verne, despre cel din urm\xc4\x83 afirm\xc3\xa2nd: "El \xc3\xae\xc8\x99i imagineaz\xc4\x83 c\xc4\x83 fiin\xc8\x9ba uman\xc4\x83 trece prin situa\xc8\x9bii neobi\xc8\x99nuit\xc4\x83 \xc3\xaentr-o lume neobi\xc8\x99nuit\xc4\x83 \xc8\x99i crede c\xc4\x83 putem izb\xc3\xa2ndi printr-un comportament etic."_NEWLINE_\xc3\x8en jurul v\xc3\xa2rstei de dou\xc4\x83zeci de ani, Bradbury a renun\xc8\x9bat s\xc4\x83 mai citeasc\xc4\x83 literatur\xc4\x83 de gen \xc8\x99i s-a deschis c\xc4\x83tre alte genuri, citindu-i printre al\xc8\x9bii pe Alexander Pope \xc8\x99i John Donne._NEWLINE_\xc3\x8en copil\xc4\x83rie, o m\xc4\x83tu\xc8\x99\xc4\x83 \xc3\xaei citea povestiri scurte, pe care le-a folosit ulterior \xc3\xaen creionarea cadrului romanului Something Wicked This Way Comes \xc8\x99i \xc3\xaen descrierea localit\xc4\x83\xc8\x9bii Waukegan ca "Green Town" \xc3\xaen unele romane semi-autobiografice - Dandelion Wine, Farewell Summer - precum \xc8\x99i \xc3\xaen multe povestiri._NEWLINE_Obi\xc8\x99nuin\xc8\x9ba de a scrie zilnic o pune pe seama a dou\xc4\x83 incidente. Primul, petrecut pe c\xc3\xa2nd avea trei ani, a fost cel \xc3\xaen care mama sa l-a dus s\xc4\x83 vad\xc4\x83 reprezenta\xc8\x9bia lui Lon Chaney \xc3\xaen filmul The Hunchback of Notre Dame. Al doilea s-a petrecut \xc3\xaen 1932, c\xc3\xa2nd un anume Mr. Electrico l-a atins pe nas pe t\xc3\xa2n\xc4\x83r cu o sabie electrificat\xc4\x83 \xc3\xaen timpul unui carnaval, f\xc4\x83c\xc3\xa2ndu-i p\xc4\x83rul s\xc4\x83 se ridice \xc8\x99i strig\xc3\xa2nd: "Tr\xc4\x83ie\xc8\x99te ve\xc8\x99nic!" Bradbury \xc3\xae\xc8\x99i aminte\xc8\x99te: "Am sim\xc8\x9bit c\xc4\x83 \xc3\xaent\xc3\xa2lnirea cu Mr. Electrico a produs ceva ciudat \xc8\x99i minunat... [mi-]a dat un viitor... Am \xc3\xaenceput s\xc4\x83 scriu \xc8\x99i am f\xc4\x83cut asta \xc3\xaen fiecare zi timp de 69 de ani." Ia v\xc3\xa2rsta aceea a \xc3\xaenceput Bradbury s\xc4\x83 fac\xc4\x83 primele numere de iluzionism, care \xc3\xaei pl\xc4\x83ceau la nebunie. Dac\xc4\x83 nu ar fi descoperit scrisul, ar fi devenit magician._NEWLINE_Bradbury pretindea c\xc4\x83 influen\xc8\x9bele asupra sa au fost variate, relat\xc3\xa2nd despre discu\xc8\x9bii pe care le-ar fi purtat cu poe\xc8\x9bii \xc8\x99i scriitorii s\xc4\x83i prefera\xc8\x9bi Robert Frost, William Shakespeare, John Steinbeck, Aldous Huxley \xc8\x99i Thomas Wolfe. De la Steinbeck ar fi \xc3\xaenv\xc4\x83\xc8\x9bat "cum se scrie obiectiv, privind totu\xc8\x99i \xc3\xaen interior f\xc4\x83r\xc4\x83 a face prea multe comentarii de prisos". A studiat-o pe Eudora Welty pentru "remarcabila abilitate de a crea atmosfer\xc4\x83, personaje \xc8\x99i mi\xc8\x99care \xc3\xaentr-un singur r\xc3\xa2nd". Printre autorii prefera\xc8\x9bi ai tinere\xc8\x9bii sale se num\xc4\x83r\xc4\x83 \xc8\x99i Katherine Anne Porter - care a scris despre Sudul American, Edith Wharton \xc8\x99i Jessamyn West._NEWLINE_C\xc3\xa2nd a fost \xc3\xaentrebat la un moment dat de unde vine puterea liric\xc4\x83 a prozei sale, Bradbury a r\xc4\x83spuns: "Din lecturarea at\xc3\xa2t de multor poezii \xc3\xaen fiecare zi a vie\xc8\x9bii mele. Scriitorii mei prefera\xc8\x9bi au fost cei care au spus lucrurile a\xc8\x99a cum trebuie"._NEWLINE_\xc3\x8en liceu, Ray Bradbury a activat at\xc3\xa2t \xc3\xaen clubul de poezie, c\xc3\xa2t \xc8\x99i \xc3\xaen cel dramatic, f\xc4\x83r\xc4\x83 a renun\xc8\x9ba la planurile de a deveni actor, dar dedic\xc3\xa2ndu-se tot mai mult scrisului pe m\xc4\x83sura \xc3\xaenaint\xc4\x83rii \xc3\xaen v\xc3\xa2rst\xc4\x83. El a absolvit Los Angeles High School, unde a urmat cursurile de poezie cu Snow Longley Housh, iar cele de proz\xc4\x83 scurt\xc4\x83 cu Jeannet Johnson. Profesorii i-au recunoscut talentul \xc8\x99i l-au \xc3\xaencurajat s\xc4\x83 scrie, dar el nu a continuat studiile, prefer\xc3\xa2nd \xc3\xaen schimb s\xc4\x83 v\xc3\xa2nd\xc4\x83 ziare la intersec\xc8\x9bia str\xc4\x83zilor South Norton Avenue \xc8\x99i Olympic Boulevard. Cu privire la educa\xc8\x9bia sa, Bradbury spunea:_NEWLINE_\xe2\x80\x9e Bibliotecile m-au crescut. Nu cred \xc3\xaen colegii \xc8\x99i universit\xc4\x83\xc8\x9bi. Cred \xc3\xaen biblioteci, deoarece majoritatea studen\xc8\x9bilor nu au bani. C\xc3\xa2nd am absolvit liceul, eram \xc3\xaen plin\xc4\x83 Criz\xc4\x83 \xc8\x99i nu aveam bani. N-am putut urma colegiul, a\xc8\x99a c\xc4\x83 timp de 10 ani am mers de trei ori pe s\xc4\x83pt\xc4\x83m\xc3\xa2n\xc4\x83 la bibliotec\xc4\x83.\xe2\x80\x9d_NEWLINE_Celor de la Paris Review le-a declarat: "Nu po\xc8\x9bi \xc3\xaenv\xc4\x83\xc8\x9ba s\xc4\x83 scrii \xc3\xaen colegiu. E un loc nefast pentru scriitori, deoarece profesorii cred c\xc4\x83 \xc8\x99tiu mai multe ca tine - ceea ce este fals."_NEWLINE_Bradbury a scris povestirea clasic\xc4\x83 The Fireman, care descrie un viitor \xc3\xaen care c\xc4\x83r\xc8\x9bile sunt arse, \xc3\xaentr-o camer\xc4\x83 de studiu a Bibliotecii Powel din cadrul UCLA, unde se \xc3\xaenchiriau ma\xc8\x99ini de scris. Av\xc3\xa2nd 25.000 de cuvinte, povestirea avea s\xc4\x83 fie rescris\xc4\x83 ulterior, devenind de dou\xc4\x83 ori mai lung\xc4\x83 \xc8\x99i fiind publicat\xc4\x83 sub numele 451\xc2\xba Fahrenheit, autorul trebuind s\xc4\x83 scoat\xc4\x83 din buzunar 9,80$ pentru a pl\xc4\x83ti chiria de zece cen\xc8\x9bi pe jum\xc4\x83tate de or\xc4\x83.\n_START_SECTION_\nCariera\n_START_PARAGRAPH_\n\xc3\x8en 1934, c\xc3\xa2nd familia Bradbury s-a mutat \xc3\xaen Los Angeles, California, Ray a urmat cursurile institu\xc8\x9biei Los Angeles High School, activ\xc3\xa2nd \xc3\xaen cadrul clubului dramatic. \xc3\x8en timp ce colinda prin Hollywood \xc3\xaen speran\xc8\x9ba de a \xc3\xaent\xc3\xa2lni vedete, el s-a \xc3\xaent\xc3\xa2lnit \xc8\x99i cu pionierul efectelor speciale Ray Harryhausen \xc8\x99i vedeta de radio George Burns. Primii bani de pe urma scrisului i-a c\xc3\xa2\xc8\x99tigat la 14 ani, c\xc3\xa2nd Burns l-a angajat s\xc4\x83 scrie pentru spectacolul radiofonic Burns and Allen._NEWLINE_\xc3\x8en 1936, Bradbury a descoperit la un anticariat din Hollywood un flutura\xc8\x99 care f\xc4\x83cea reclam\xc4\x83 reuniunii Los Angeles Science Fiction Society. \xc3\x8enc\xc3\xa2ntat s\xc4\x83 afle c\xc4\x83 mai exist\xc4\x83 \xc8\x99i alte persoane cu acelea\xc8\x99i preocup\xc4\x83ri ca \xc8\x99i el, t\xc3\xa2n\xc4\x83rul de \xc8\x99aisprezece ani s-a al\xc4\x83turat \xc3\xaent\xc3\xa2lnirilor de mar\xc8\x9bi seara ale grupului._NEWLINE_Bradbury a \xc3\xaenceput s\xc4\x83 trimit\xc4\x83 povestiri spre publicare, \xc3\xaencep\xc3\xa2nd cu revista pulp Weird Tales, care i-a respins primul text. Un t\xc3\xa2n\xc4\x83r editor asistent de la revista Mademoiselle, Truman Capote, a re\xc8\x9binut povestirea "Homecoming, care avea s\xc4\x83 c\xc3\xa2\xc8\x99tige ulterior un loc \xc3\xaen lista The O. Henry Prize Stories of 1947._NEWLINE_Imediat dup\xc4\x83 absolvirea liceului, Bradbury l-a cunoscut pe Robert Heinlein, pe atunci \xc3\xaen v\xc3\xa2rst\xc4\x83 de 31 de ani. Bradbury \xc3\xae\xc8\x99i amintea acel moment: "Era bine-cunoscut \xc8\x99i scria un SF umanist care m-a \xc3\xaencurajat s\xc4\x83 abordez o scriitur\xc4\x83 umanist\xc4\x83, nu una mecanicist\xc4\x83."_NEWLINE_Prima povestire publicat\xc4\x83 de el a fost"Hollerbochen\'s Dilemma", care a ap\xc4\x83rut \xc3\xaen fanzinul Imagination! \xc3\xaen ianuarie 1938. \xc3\x8en luna iulie a anului urm\xc4\x83tor, Forrest J. Ackerman i-a dat t\xc3\xa2n\xc4\x83rului de numai 19 ani bani pentru a merge prima conferin\xc8\x9b\xc4\x83 mondial\xc4\x83 science fiction \xc8\x9binut\xc4\x83 la New York \xc8\x99i a sponsorizat fanzinul lui Ray Bradbury Futuria Fantasia. Bradbury a scris majoritatea numerelor publica\xc8\x9biei care avea mai pu\xc8\x9bin de 100 de exemplare. \xc3\x8entre anii 1941 \xc8\x99i 1947 a colaborat la revista de film a lui Rob Wagner Script._NEWLINE_Respins de la serviciul militar \xc3\xaen timpul celui de-Al Doilea R\xc4\x83zboi Mondial din cauza problemelor de vedere, Ray Bradbury a fost liber s\xc4\x83 \xc3\xaenceap\xc4\x83 o carier\xc4\x83 scriitoriceasc\xc4\x83. Inspirat de eroii SF de genul lui Flash Gordon \xc8\x99i Buck Rogers, \xc3\xaen 1939 Bradbury a \xc3\xaenceput s\xc4\x83 publice povestiri SF \xc3\xaen fanzinele vremii. Forrest J. Ackerman l-a invitat s\xc3\xae se al\xc4\x83ture organiza\xc8\x9biei Los Angeles Science Fiction Society, care se \xc3\xaentrunea \xc3\xaen Clifton\'s Cafeteria din centrul Los Angelesului. Aici, el i-a \xc3\xaent\xc3\xa2lnit pe scriitorii Robert A. Heinlein, Emil Petaja, Fredric Brown, Henry Kuttner, Leigh Brackett \xc8\x99i Jack Williamson._NEWLINE_Tot \xc3\xaen 1939, Bradbury s-a al\xc4\x83turat organiza\xc8\x9biei Laraine Day\'s Wilshire Players Guild, unde a scris \xc8\x99i jucat \xc3\xaen c\xc3\xa2teva piese timp de doi ani. Erau, dup\xc4\x83 m\xc4\x83rturisirea lui Bradbury, "at\xc3\xa2t de slabi" \xc3\xaenc\xc3\xa2t nu a mai scris piese dramatice timp de dou\xc4\x83 decenii. Primul text remunerat al lui Bradbury, "Pendulum", a fost scris\xc4\x83 \xc3\xaen colaborare cu Henry Hasse \xc8\x99i a ap\xc4\x83rut \xc3\xaen num\xc4\x83rul din noiembrie 1941 al revistei pulp Super Science Stories, fiind pl\xc4\x83tit\xc4\x83 cu 15$._NEWLINE_La v\xc3\xa2rsta de 22 de ani, Bradbury a v\xc3\xa2ndut povestirea "The Lake" pentru 13,75$ \xc8\x99i a devenit scriitor full-time \xc3\xaen 1942. Prima sa culegere de povestiri, Dark Carnival, a ap\xc4\x83rut \xc3\xaen 1947 la Arkham House, o editur\xc4\x83 mic\xc4\x83 din Sauk City, Wisconsin, proprietatea lui August Derleth._NEWLINE_O \xc3\xaent\xc3\xa2lnire \xc3\xaent\xc3\xa2mpl\xc4\x83toare \xc3\xaentr-o libr\xc4\x83rie din Los Angeles cu expatriatul britanic Christopher Isherwood i-a oferit lui Bradbury oportunitatea de a-i \xc3\xaenm\xc3\xa2na respectatului critic Cronicile mar\xc8\x9biene, care i-a f\xc4\x83cut o recenzie str\xc4\x83lucitoare._NEWLINE_Catalogat la un moment dat ca fiind un "suprarealist din Midwest", el este etichetat \xc3\xaen general ca scriitor SF, dar Bradbury a refuzat s\xc4\x83 fie inclus \xc3\xaen vreo categorie:_NEWLINE_\xe2\x80\x9e\xc3\x8en primul r\xc3\xa2nd eu nu scriu SF. Am scris doar o carte SF bazat\xc4\x83 pe realitate, \xc8\x99i anume 451\xc2\xba  Fahrenheit. Titlul indic\xc4\x83 temperatura la care se aprinde h\xc3\xa2rtia. SF-ul descrie realitatea, fantezia descrie irealul. Ca atare, Cronicile mar\xc8\x9biene nu sunt SF, ci o fantezie. Nu poate deveni realitate, \xc3\xaen\xc8\x9belege\xc8\x9bi? De aceea va rezista mult\xc4\x83 vreme - deoarece este mitologie greac\xc4\x83, iar miturile au puterea de a rezista.\xe2\x80\x9d_NEWLINE_Cu alt\xc4\x83 ocazie, Bradbury a subliniat c\xc4\x83 romanul atinge problema alien\xc4\x83rii oamenilor de c\xc4\x83tre media:_NEWLINE_\xe2\x80\x9eC\xc3\xa2nd lucram la romanul 451\xc2\xb0 Fahrenheit credeam c\xc4\x83 descriu o lume care poate deveni realitate \xc3\xaen patru sau cinci decenii. Dar doar cu c\xc3\xa2teva s\xc4\x83pt\xc4\x83m\xc3\xa2ni \xc3\xaen urm\xc4\x83, \xc3\xaentr-o noapte, un cuplu a trecut pe l\xc3\xa2ng\xc4\x83 mine \xc3\xaen Beverly Hills plimb\xc3\xa2ndu-\xc8\x99i c\xc3\xa2inele. Am r\xc4\x83mas cu ochii holba\xc8\x9bi la ei. Femeia avea \xc3\xaentr-o m\xc3\xa2n\xc4\x83 un radio nu mai mare dec\xc3\xa2t un pachet de \xc8\x9big\xc4\x83ri, a c\xc4\x83rui anten\xc4\x83 tremura. Din aceasta ie\xc8\x99eau fire de cupru care mergeau c\xc4\x83tre un con frumos realizat care intra \xc3\xaen urechea ei dreapt\xc4\x83. Mergea ca o somnambul\xc4\x83, ignor\xc3\xa2nd b\xc4\x83rbatul \xc8\x99i c\xc3\xa2inele, ascult\xc3\xa2nd sunetele \xc8\x99i \xc8\x99oaptele tragediei unei melodrame \xc3\xaendep\xc4\x83rtate, ajutat\xc4\x83 s\xc4\x83 p\xc4\x83streze drumul de so\xc8\x9bul care putea s\xc4\x83 nici nu fie acolo. Aceasta nu era fic\xc8\x9biune.\xe2\x80\x9d_NEWLINE_\xc3\x8en afara operelor de fic\xc8\x9biune, Bradbury a scris multe eseuri despre art\xc4\x83 \xc8\x99i cultur\xc4\x83, atr\xc4\x83g\xc3\xa2nd aten\xc8\x9bia criticii din domeniu. El a fost gazda serialului "The Ray Bradbury Theater", care con\xc8\x9binea ecraniz\xc4\x83ri ale povestirilor sale \xc8\x99i a fost consultantul pavilionului american de la T\xc3\xa2rgul Mondial de la New York din 1964 \xc8\x99i al expozi\xc8\x9biei originale g\xc4\x83zduite de geosfera Spaceship Earth (Walt Disney)._NEWLINE_\xc3\x8en anii \'80, Bradbury s-a concentrat mai mult asupra genului detective fiction._NEWLINE_C\xc3\xa2\xc8\x9biva realizatori de benzi desenate au adaptat povestirile lui Bradbury, printre ace\xc8\x99tia num\xc4\x83r\xc3\xa2ndu-se EC Comics, care anun\xc8\x9ba periodic pe coperta numerelor din seria lor SF&H c\xc4\x83 \xc3\xaen interior se afl\xc4\x83 o adaptare a operei acestui autor. Printre adapt\xc4\x83rile Bd se num\xc4\x83r\xc4\x83 Tales from the Crypt, Weird Science, Weird Fantasy, Crime Suspenstories, Haunt of Fear, precum \xc8\x99i multe altele._NEWLINE_Bradbury a r\xc4\x83mas un colaborator entuziast al teatrului, l\xc4\x83s\xc3\xa2nd \xc8\x99i \xc3\xaen acest domeniu o mo\xc8\x99tenire bogat\xc4\x83. Timp de mul\xc8\x9bi ani, Bradbury a condus compania teatral\xc4\x83 Pandemonium din Los Angeles \xc8\x99i a avut o colaborare de cinci ani cu Fremont Centre Theatre din South Pasadena.\n_START_SECTION_\nVia\xc8\x9ba personal\xc4\x83\n_START_PARAGRAPH_\nRay Bradbury a fost c\xc4\x83s\xc4\x83torit cu Marguerite McClure (16 ianuarie 1922 \xe2\x80\x93 24 noiembrie 2003) din 1947 p\xc3\xa2n\xc4\x83 la moartea ei; ei au avut patru fete: Susan, Ramona, Bettina \xc8\x99i Alexandra. Bradbury nu \xc8\x99i-a luat permisul auto \xc8\x99i a stat \xc3\xaempreun\xc4\x83 cu p\xc4\x83rin\xc8\x9bii p\xc3\xa2n\xc4\x83 la v\xc3\xa2rsta de 27 de ani, c\xc3\xa2nd s-a c\xc4\x83s\xc4\x83torit. So\xc8\x9bia lui timp de cincizeci \xc8\x99i \xc8\x99ase de ani, Maggie \xe2\x80\x93 dup\xc4\x83 cum o alinta el, a fost singura femeie din via\xc8\x9ba lui._NEWLINE_Bradbury a fost un apropiat al lui Charles Addams, care a ilustrat prima povestire a autorului despre familia Elliott, o familie din regiunea rural\xc4\x83 a Illinois-ului similar\xc4\x83 familiei Addams. Prima povestire despre aceast\xc4\x83 familie a fost "Homecoming" \xc8\x99i a ap\xc4\x83rut \xc3\xaen 1964 \xc3\xaen num\xc4\x83rul de Halloween al revistei Mademoiselle. Bradbury \xc8\x99i Addams au dorit s\xc4\x83 colaboreze pentru a povesti \xc3\xaentreaga istorie a familiei, dar proiectul nu s-a materializat \xc8\x99i, dup\xc4\x83 cum se specific\xc4\x83 \xc3\xaentr-un interviu din 2001, au mers fiecare pe drumul s\xc4\x83u. \xc3\x8en octombrie 2001 Bradbury a publicat toate povestirile pe care le-a scris despre aceast\xc4\x83 familie \xc3\xaentr-o carte care con\xc8\x9binea pasaje de leg\xc4\x83tur\xc4\x83, From the Dust Returned, \xc3\xaembr\xc4\x83cat\xc4\x83 \xc3\xaentr-o supracopert\xc4\x83 pe care se reg\xc4\x83sea ilustra\xc8\x9bia original\xc4\x83 a lui Addams realizat\xc4\x83 pentru povestirea "Homecoming"._NEWLINE_Alt prieten apropiat a fost animatorul Ray Harryhausen. \xc3\x8en timpul decern\xc4\x83rii premiilor BAFTA din 2010, la omagierea \xc3\xaemplinirii v\xc3\xa2rstei de 90 de ani de c\xc4\x83tre Ray Harryhausen, Bradbury a rememorat prima lor \xc3\xaent\xc3\xa2lnire, petrecut\xc4\x83 \xc3\xaen casa lui Forrest J Ackerman pe c\xc3\xa2nd aveau am\xc3\xa2ndoi doar 18 ani. Ei au descoperit gustul comun pentru SF, King Kong, precum \xc8\x99i pentru filmul The Fountainhead, regizat de King Vidor \xc8\x99i scris de Ayn Rand, acesta constituind \xc3\xaenceputul prieteniei lor de o via\xc8\x9b\xc4\x83. Influen\xc8\x9bele timpurii i-au ajutat pe cei doi s\xc4\x83 capete \xc3\xaencredere \xc3\xaen ei \xc8\x99i s\xc4\x83 aib\xc4\x83 curajul s\xc4\x83 \xc3\xae\xc8\x99i urmeze c\xc4\x83ile pe care \xc8\x99i le-au ales \xc3\xaen via\xc8\x9b\xc4\x83. De la prima lor \xc3\xaent\xc3\xa2lnire, ei au luat leg\xc4\x83tura unul cu cel\xc4\x83lalt cel pu\xc8\x9bin o dat\xc4\x83 pe lun\xc4\x83, \xc3\xaemp\xc4\x83rt\xc4\x83\xc8\x99ind o prietenie de peste 70 de ani._NEWLINE_\xc3\x8en ultimii ani, Bradbury \xc8\x99i-a p\xc4\x83strat dedicarea \xc8\x99i pasiunea, \xc3\xaen ciuda a ceea ce el descria ca "devastarea bolii \xc8\x99i mor\xc8\x9bii multor prieteni buni". Printre peirderile care l-au afectat profund s-a num\xc4\x83rat \xc8\x99i moartea creatorului seriei Star Trek, Gene Roddenberry, care i-a fost prieten apropiat timp de aproape trei decenii, dup\xc4\x83 ce acesta l-a rugat s\xc4\x83 scrie pentru Star Trek, lucru pe care Bradbury nu l-a f\xc4\x83cut niciodat\xc4\x83, coment\xc3\xa2nd c\xc4\x83 "nu poate a\xc8\x99eza ideile altora \xc3\xaentr-o form\xc4\x83 sensibil\xc4\x83"._NEWLINE_Bradbury a suferit un accident vascular cerebral \xc3\xaen 1999, lucru care l-a l\xc4\x83sat par\xc8\x9bial dependent de un scaun cu rotile pentru deplasare. El a continuat s\xc4\x83 scrie, printre crea\xc8\x9biile sale din aceast\xc4\x83 perioad\xc4\x83 num\xc4\x83r\xc3\xa2ndu-se un eseu pe marginea surselor de inspira\xc8\x9bie ale textelor publicate \xc3\xaen The New Yorker, ap\xc4\x83rut cu doar dou\xc4\x83 s\xc4\x83pt\xc4\x83m\xc3\xa2ni \xc3\xaenaintea mor\xc8\x9bii sale. Bradbury a ap\xc4\x83rut regulat la conferin\xc8\x9bele SF p\xc3\xa2n\xc4\x83 \xc3\xaen 2009, c\xc3\xa2nd s-a retras din circuit._NEWLINE_Bradbury a fost un sus\xc8\x9bion\xc4\x83tor fervent al sistemului bibliotecilor publice \xc8\x99i a ajutat la str\xc3\xa2ngerea de fonduri pentru a \xc3\xaempiedica \xc3\xaenchiderea din motive de reduceri bugetare a c\xc3\xa2torva biblioteci din California. El a amintit din trecutul s\xc4\x83u c\xc4\x83 "bibliotecile m-au crescut " \xc8\x99i c\xc4\x83 a evitat colegiile \xc8\x99i universit\xc4\x83\xc8\x9bile, compar\xc3\xa2nd lipsa sa de bani din timpul Crizei cu studen\xc8\x9bii contemporani s\xc4\x83raci. El \xc8\x99i-a exprimat scepticismul cu privire la tehnologia modern\xc4\x83 opun\xc3\xa2ndu-se conversiei operei sale \xc3\xaen c\xc4\x83r\xc8\x9bi \xc3\xaen format electronic \xc8\x99i declar\xc3\xa2nd c\xc4\x83_NEWLINE_\xe2\x80\x9e"Avem prea multe celulare. Avem prea mult internet. Trebuie s\xc4\x83 sc\xc4\x83p\xc4\x83m de aceste ma\xc8\x99in\xc4\x83rii. Acum avem prea multe ma\xc8\x99in\xc4\x83rii."\xe2\x80\x9d_NEWLINE_C\xc3\xa2nd a venit vremea re\xc3\xaennoirii drepturilor de autor pentru 451\xc2\xba Fahrenheit \xc3\xaen luna decembrie a anului 2011, Bradbury a acceptat ca opera s\xc4\x83 fie publicat\xc4\x83 \xc3\xaen format electronic \xe2\x80\x93 cu condi\xc8\x9bia ca editorul, Simon & Schuster, s\xc4\x83 permit\xc4\x83 desc\xc4\x83rcarea ei de c\xc4\x83tre orice patron de bibliotec\xc4\x83. Acesta a r\xc4\x83mas singurul titlu din catalogul Simon & Schuster care are acest regim._NEWLINE_Bradbury a ales s\xc4\x83 fie \xc3\xaenmorm\xc3\xa2ntat \xc3\xaen cimitirul Westwood Village Memorial Park din Los Angeles, piatra sa funerar\xc4\x83 purt\xc3\xa2nd inscrip\xc8\x9bia "Autorul c\xc4\x83r\xc8\x9bii 451\xc2\xba Fahrenheit ".\n_START_SECTION_\nMoartea\n_START_PARAGRAPH_\nBradbury a murit pe 5 iunie 2012 \xc3\xaen Los Angeles, California, la v\xc3\xa2rsta de 91 de ani, dup\xc4\x83 o lung\xc4\x83 suferin\xc8\x9b\xc4\x83._NEWLINE_Necrologul din The New York Times consemneaz\xc4\x83 c\xc4\x83 Bradbury a fost "scriitorul r\xc4\x83spunz\xc4\x83tor pentru acceptarea SF-ului modern \xc3\xaen literatura mainstream." Los Angeles Times l-a creditat pe Bradbury cu abilitatea de "a scrie liric \xc8\x99i de a evoca lumi imaginare pe care le-a ancorat aici \xc8\x99i acum cu claritate vizual\xc4\x83 \xc8\x99i familiaritate". Nepotul lui Bradbury, Danny Karapetian, a declarat c\xc4\x83 opera lui Bradbury "a influen\xc8\x9bat mul\xc8\x9bi arti\xc8\x99ti, scriitori, profesori \xc8\x99i savan\xc8\x9bi, ale c\xc4\x83ror pove\xc8\x99ti este mereu o pl\xc4\x83cere s\xc4\x83 le ascul\xc8\x9bi". The Washington Post a punctat c\xc3\xa2teva tehnologii moderne pe care Bradbury le-a imaginat cu mult timp \xc3\xaenainte \xc3\xaen operele sale, cum ar fi ideea bancomatelor \xc8\x99i a c\xc3\xa2\xc8\x99tilor audio \xc8\x99i Bluetooth din 451\xc2\xba Fahrenheit, sau conceptul inteligen\xc8\x9bei artificiale din I Sing the Body Electric]]._NEWLINE_C\xc3\xa2\xc8\x9biva fani celebri ai lui Bradbury i-au adus un omagiu autorului amintind influen\xc8\x9ba operei acestuia asupra carierelor \xc8\x99i crea\xc8\x9biilor lor. Regizorul Steven Spielberg a declarat c\xc4\x83 Bradbury a fost "muza [lui] \xc3\xaen marea parte a carierei [sale] SF... El este nemuritor \xc3\xaen lumea SF-ului, fanteziei \xc8\x99i imagina\xc8\x9biei". Scriitorul Neil Gaiman a fost de p\xc4\x83rere c\xc4\x83 "lumea ar fi fost mai s\xc4\x83rac\xc4\x83 f\xc4\x83r\xc4\x83 el", iar autorul Stephen King a postat pe site-ul s\xc4\x83u: "Ray Bradbury a scris trei romane grozave \xc8\x99i trei sute de povestiri superbe. Una dintre acestea din urm\xc4\x83 se nume\xc8\x99te \'Detun\xc4\x83tura\'. Sunetul pe care \xc3\xael aud azi este acela al detun\xc4\x83turii iscate de sunetul pa\xc8\x99ilor unui uria\xc8\x99 care se \xc3\xaendep\xc4\x83rteaz\xc4\x83. Dar romanele \xc8\x99i povestirile r\xc4\x83m\xc3\xa2n, iar ele rezoneaz\xc4\x83 o frumuse\xc8\x9be ciudat\xc4\x83."_NEWLINE_Pe 6 iunie 2012, \xc3\xaentr-o declara\xc8\x9bie public\xc4\x83 f\xc4\x83cut\xc4\x83 de Biroul de Pres\xc4\x83 al Casei Albe, pre\xc8\x99edintele Barack Obama a spus:_NEWLINE_\xe2\x80\x9e"Vestea mor\xc8\x9bii lui Ray Bradbury a adus \xc3\xaen mintea multor americani imaginea operei sale, la care am avut acces de la o v\xc3\xa2rst\xc4\x83 fraged\xc4\x83. Darul s\xc4\x83u de a istorisi a modelat cultura noastr\xc4\x83 \xc8\x99i ne-a l\xc4\x83rgit frontierele. Dar Ray \xc8\x99i-a dat seama \xc8\x99i de faptul c\xc4\x83 imagina\xc8\x9bia noastr\xc4\x83 poate fi folosit\xc4\x83 pentru o mai bun\xc4\x83 \xc3\xaen\xc8\x9belegere, ca un vehicul al schimb\xc4\x83rii \xc8\x99i al exprim\xc4\x83rii celor mai pre\xc8\x9bioase valori. Nu \xc3\xaencape nicio \xc3\xaendoial\xc4\x83 c\xc4\x83 Ray va continua s\xc4\x83 inspire multe genera\xc8\x9bii prin intermediul scrierilor sale, iar g\xc3\xa2ndurile \xc8\x99i rug\xc4\x83ciunile noastre se \xc3\xaendreapt\xc4\x83 c\xc4\x83tre familia \xc8\x99i prietenii s\xc4\x83i."\xe2\x80\x9d\n_START_SECTION_\nAdapt\xc4\x83ri\n_START_PARAGRAPH_\n\xc3\x8entre 1951 \xc8\x99i 1954, 27 dintre povestirile lui Bradbury au fost adaptate de Al Feldstein pentru EC Comics, iar 16 dintre acestea au fost antologate \xc3\xaen The Autumn People (1965) \xc8\x99i Tomorrow Midnight (1966), ambele publicate de Ballantine Books, ilustra\xc8\x9bia copertei fiind semnat\xc4\x83 de Frank Frazetta._NEWLINE_De asemenea, la \xc3\xaenceputul anilor \'50, ecraniz\xc4\x83ri ale povestirilor lui Bradbury au devenit parte a unor spectacole de televiziune printre care se num\xc4\x83r\xc4\x83 Tales of Tomorrow, Lights Out, Out There, Suspense, CBS Television Workshop, Jane Wyman\'s Fireside Theatre, Star Tonight, Windows \xc8\x99i Alfred Hitchcock Presents. "The Merry-Go-Round", o ecranizare de o jum\xc4\x83tate de or\xc4\x83 a povestirii "The Black Ferris" difuzat\xc4\x83 \xc3\xaen Starlight Summer Theater \xc3\xaen 1954 \xc8\x99i Sneak Preview \xc3\xaen 1956, a fost l\xc4\x83udat\xc4\x83 de Variety. \xc3\x8en aceea\xc8\x99i perioad\xc4\x83, unele povestiri au cunoscut adapt\xc4\x83ri radiofonice, unele \xc3\xaen emisiuni SF de succes de genul Dimension X sau succesoarea ei, X Minus One._NEWLINE_Produc\xc4\x83torul William Alland l-a adus pe Bradbury \xc3\xaen cinematografe pentru prima dat\xc4\x83 \xc3\xaen 1953 cu It Came from Outer Space, un scenariu al lui Harry Essex, dezvoltat dup\xc4\x83 "Atomic Monster". Trei s\xc4\x83pt\xc4\x83m\xc3\xa2ni mai t\xc3\xa2rziu avea s\xc4\x83 fie lansat filmul lui Eug\xc3\xa8ne Louri\xc3\xa9 The Beast from 20,000 Fathoms (1953), \xc3\xaen care se \xc3\xaent\xc3\xa2lne\xc8\x99te o scen\xc4\x83 bazat\xc4\x83 pe "Fluierul de cea\xc8\x9b\xc4\x83", o povestirea lui Bradbury despre un monstru subacvatic care ia sunetul unui fluier de cea\xc8\x9b\xc4\x83 drept chemarea la \xc3\xaemperechere a unei femele. Prietenul lui Bradbury Ray Harryhausen a realizat anima\xc8\x9bia cadru cu cadru a creaturii. Bradbury \xc3\xaei va \xc3\xaentoarce ulterior favoarea scriind povestirea "Tyrannosaurus Rex", \xc3\xaen care descrie un animator cadru cu cadru care seam\xc4\x83n\xc4\x83 cu Harryhausen. \xc3\x8en urm\xc4\x83torii 50 de ani, peste 35 de spectacole \xc8\x99i filme de televiziune au avut la baz\xc4\x83 povestiri sau scenarii scrise de Bradbury._NEWLINE_\xc3\x8en 1953, regizorul John Huston l-a angajat pe Bradbury s\xc4\x83 scrie scenariul ecraniz\xc4\x83rii romanului lui Melville Moby Dick, care \xc3\xaei avea pe Gregory Peck \xc3\xaen rolul C\xc4\x83pitanului Captain Ahab, Richard Basehart \xc3\xaen cel al lui Ishmael \xc8\x99i Orson Welles \xc3\xaen cel al P\xc4\x83rintelui Mapple. O consecin\xc8\x9b\xc4\x83 a acestui film a constituit-o cartea lui Bradbury Green Shadows, White Whale, o relatare semi-fictiv\xc4\x83 a realiz\xc4\x83rii filmului care cuprinde discu\xc8\x9biile dintre Bradbury \xc8\x99i Huston, precum \xc8\x99i perioada petrecut\xc4\x83 \xc3\xaen Irlanda, unde au fost filmate scenele de exterior din New Bedford, Massachusetts._NEWLINE_Povestirea I Sing the Body Electric (din volumul cu acela\xc8\x99i titlu) a fost ecranizat\xc4\x83 \xc3\xaen spectacolul de televiziune Zona crepuscular\xc4\x83, episodul fiind difuzat pentru prima dat\xc4\x83 pe 18 mai 1962._NEWLINE_\xc3\x8en 1965, trei povestiri ale lui Bradbury au fost adaptate pentru teatru: "The Wonderful Ice Cream Suit", "The Day It Rained Forever" \xc8\x99i "Device Out Of Time". Ultima povestire a fost preluat\xc4\x83 din volumul Dandelion Wine (1957). Piesele de teatru au avut premiera laCoronet Theater din Hollywood \xc8\x99i i-au cuprins \xc3\xaen distribu\xc8\x9bie pe Booth Coleman, Joby Baker, Fredric Villani, Arnold Lessing, Eddie Sallia, Keith Taylor, Richard Bull, Gene Otis Shane, Henry T. Delgado, F. Murray Abraham, Anne Loos \xc8\x99i Len Lesser. Regia a fost semnat\xc4\x83 de Charles Rome Smith, compania produc\xc4\x83toare fiind Pandemonium Productions._NEWLINE_Oskar Werner \xc8\x99i Julie Christie au jucat \xc3\xaen filmul Fahrenheit 451 (1966), o ecranizare a romanului lui Bradbury regizat\xc4\x83 de Fran\xc3\xa7ois Truffaut._NEWLINE_\xc3\x8en 1966, Bradbury l-a ajutat pe Lynn Garrison s\xc4\x83 creeze AVIAN, o revist\xc4\x83 specializat\xc4\x83 \xc3\xaen avia\xc8\x9bie, pentru al c\xc4\x83rei prim num\xc4\x83r a scris o poezie \xe2\x80\x93 \xe2\x80\x9cPlanes that land on grass\xe2\x80\x9d._NEWLINE_\xc3\x8en 1969 a fost ecranizat Omul ilustrat, cu Rod Steiger, Claire Bloom \xc8\x99i Robert Drivas \xc3\xaen rolurile principale. Con\xc8\x9bin\xc3\xa2nd doar prologul \xc8\x99i trei povestiri din volum, filmul a fost destul de criticat._NEWLINE_Serialul de televiziune \xc3\xaen trei episoade Cronicile mar\xc8\x9biene l-a avut \xc3\xaen distribu\xc8\x9bie pe Rock Hudson \xc8\x99i a fost difuzat pentru prima oar\xc4\x83 de NBC \xc3\xaen 1980. Bradbury a considerat serialul "pur \xc8\x99i simplu plicticos "._NEWLINE_Filmul de televiziune din 1982 The Electric Grandmother s-a bazat pe povestirea lui Bradbury "I Sing the Body Electric"._NEWLINE_Filmul horror din 1983 Something Wicked This Way Comes, cu Jason Robards \xc8\x99i Jonathan Pryce, are la baz\xc4\x83 romanul omonim al lui Bradbury._NEWLINE_\xc3\x8en 1984, Michael McDonough de la Brigham Young University a realizat \xc3\xaempreun\xc4\x83 cu National Public Radio "Bradbury 13", o serie de 13 adapt\xc4\x83ri audio ale unor povestiri celebre scrise de Ray Bradbury. Dramatizarea a cuprins adapt\xc4\x83ri dup\xc4\x83 "The Ravine", "Night Call, Collect", "Stepa", "There Was an Old Woman", "Caleidoscopul", "Dark They Were, and Golden-Eyed", "The Screaming Woman," "Detun\xc4\x83tura", "The Man," "The Wind", "Vulpea \xc8\x99i p\xc4\x83durea", "Aici sunt tigri" \xc8\x99i "The Happiness Machine". Actorul Paul Frees a narat din fundal, \xc3\xaen timp ce vocea de \xc3\xaenceput i-a apar\xc8\x9binut lui Bradbury; Greg Hansen \xc8\x99i Roger Hoffman au realizat coloana sonor\xc4\x83. Seria a c\xc3\xa2\xc8\x99tigat un premiu Peabody Award \xc8\x99i dou\xc4\x83 premii Gold Cindy, fiind lansate pe CD pe 1 mai 2010. Seria a \xc3\xaenceput s\xc4\x83 fie difuzat\xc3\xae de BBC Radio 4 Extra pe 12 iunie 2011._NEWLINE_\xc3\x8entre 1985 \xc8\x99i 1992, Bradbury a fost gazda serialului de televiziune The Ray Bradbury Theater, care a cuprins ecraniz\xc4\x83ri a 65 dintre povestirile sale. Fiecare episod \xc3\xaencepea cu Bradbury \xc3\xaen biroul s\xc4\x83u privind diferite lucruri din via\xc8\x9ba sa care i-au dat ideea unor povestiri. \xc3\x8en primele dou\xc4\x83 sezoane, Bradbury a asigurat \xc8\x99i vocea din fundal a fiec\xc4\x83rei povestiri \xc8\x99i a ap\xc4\x83rut pe ecran._NEWLINE_Cinci episoade ale serialului SF de televiziune sovietic \xe2\x80\x98\'This Fantastic World au ecranizat povestirile lui Ray Bradbury I Sing The Body Electric, 451\xc2\xba Fahrenheit, A Piece of Wood, To the Chicago Abyss \xc8\x99i Forever and the Earth. \xc3\x8en 1987 s-a filmat o adaptare sovietic\xc4\x83 a povestirii "Stepa"._NEWLINE_Filmul din 1998 The Wonderful Ice Cream Suit, lansat de Touchstone Pictures, a fost scris de Ray Bradbury pornind de la povestirea sa "The Magic White Suit", publicat\xc4\x83 pentru prima dat\xc4\x83 \xc3\xaen 1957 \xc3\xaen The Saturday Evening Post. Povestirea mai fusese adaptat\xc4\x83 anterior \xc3\xaentr-o pies\xc4\x83, un muzical \xc8\x99i o versiune televizat\xc4\x83 din 1958._NEWLINE_\xc3\x8en 2002, piesa Fahrenheit 451 produs\xc4\x83 de Bradbury cu Pandemonium Theatre Company la Burbank\'s Falcon Theatre a combinat jocul de scen\xc4\x83 cu anima\xc8\x9bie proiectat\xc4\x83 digital. \xc3\x8en 1984, Telarium a lansat un joc pe Commodore 64 bazat pe 451\xc2\xba Fahrenheit . Bradbury \xc8\x99i regizorul Charles Rome Smith au fondat \xc3\xaempreun\xc4\x83 Pandemonium \xc3\xaen 1964, juc\xc3\xa2nd produc\xc8\x9bia newyorkez\xc4\x83 a piesei The World of Ray Bradbury (1964), o adaptare dup\xc4\x83 "The Pedestrian", "Stepa", \xc8\x99i "To the Chicago Abyss."_NEWLINE_Filmul din 2005 A Sound of Thunder a pornit de la ideea poverstirii omonime (\xe2\x80\x9cDetun\xc4\x83tura\xe2\x80\x9d). Filmul The Butterfly Effect este centrat pe aceea\xc8\x99i teorie \xc8\x99i con\xc8\x9bine multe referin\xc8\x9be la sursa sa de inspira\xc8\x9bie. Scurt metrajele realizate dup\xc4\x83 A Piece of Wood \xc8\x99i The Small Assassin au fost lansate \xc3\xaen 2005 \xc8\x99i 2007._NEWLINE_\xc3\x8en 2005 s-a afirmat c\xc4\x83 Bradbury ar fi fost deranjat de folosirea titlului Fahrenheit 9/11 de c\xc4\x83tre Michael Moore pentru documentarul despre administra\xc8\x9bia Bush. Bradbury \xc8\x99i-a exprimat nemul\xc8\x9bumirea legat\xc4\x83 de titlul ales de Moore, declar\xc3\xa2nd c\xc4\x83 aceasta nu are o motiva\xc8\x9bie politic\xc4\x83, \xc3\xaen ciuda faptului c\xc4\x83 Bradbury era un simpatizant al conservatorilor politically. Bradbury a afirmat c\xc4\x83 nu \xc3\xae\xc8\x99i dore\xc8\x99te cot\xc4\x83 parte din banii realiza\xc8\x9bi de film, pe care nici nu crede c\xc4\x83 i-ar merita. El a f\xc4\x83cut presiuni asupra lui Moore pentru a modifica titlul, dar nu a avut succes. Moore i-a cerut scuze lui Bradbury cu dou\xc4\x83 s\xc4\x83pt\xc4\x83m\xc3\xa2ni \xc3\xaenainte de lansarea filmului, argument\xc3\xa2nd c\xc4\x83 \xc3\xaencepuse campania de marketing a filmului cu mult\xc4\x83 vreme \xc3\xaen urm\xc4\x83 \xc8\x99i era deja prea t\xc3\xa2rziu ca s\xc4\x83 mai schimbe titlul._NEWLINE_\xc3\x8en 2008, Roger Lay Jr. a produs filmul Ray Bradbury\'s Chrysalis pentru Urban Archipelago Films pornind de la povestirea omonim\xc4\x83. Filmul a c\xc3\xa2\xc8\x99tigat un premiu la Festivalul Interna\xc8\x9bional Horror \xc8\x99i SF din Phoenix. Filmul a fost distribuit pe plan interna\xc8\x9bional de Arsenal Pictures, iar distribu\xc8\x9bia pe DVD a apar\xc8\x9binut celor de la Lightning Entertainment._NEWLINE_\xc3\x8en 2010, Cronicile mar\xc8\x9biene au fost adaptate pentru radio de Colonial Radio Theatre._NEWLINE_Opera \xc8\x99i abordarea literar\xc4\x83 a lui Bradbury au fost prezentate \xc3\xaen documentarul lui Terry Sanders Ray Bradbury: Story of a Writer (1963).'